

VENDIM
Nr. 1, datë 29.11.2019

PËR CAKTIMIN E DREJTUESVE QENDRORË TË OPERACIONIT PËR MENAXHIMIN E FATKEQËSISË NATYRORE NË QARQET DURRËS, LEZHË DHE TIRANË 
(ndryshuar me vendimin nr. 2, datë 30.11.2019)

Në mbështetje të nenit 19 të ligjit nr. 45/2019 “Për mbrojtjen civile” dhe vendimit nr. 750, date 27.11.2019 “Për shpalljen e gjendjes së fatkeqësisë natyrore në qarqet Durrës, Lezhë dhe Tiranë”, Komiteti Ndërministror i Emergjencave Civile, në zbatim të masave të marra pas shpalljes së fatkeqësisë natyrore në qarkun e Durrësit, Lezhës dhe të Tiranës, i mbledhur sot më datë 29.11.2019,

VENDOSI:

1. Caktimin si drejtues qendror të operacionit për menaxhimin e fatkeqësisë natyrore në qarkun e Durrësit, Tiranës dhe Lezhës  të z. Bledar Çuçi, Ministër i Bujqësisë dhe Zhvillimit Rural. 
2. Caktimin e znj. Rovena Voda, zëvendësministër i Brendshëm, me detyrën e të deleguarit të KNEC për qarkun Durrës për çështjet operacionale.
2/1. Caktimin e znj. Ermira Gjeçi, me detyrën e të deleguarit të KNEC-së për Qarkun Tiranë për çështjet operacionale.
2/2. Caktimin e z. Etjen Xhafaj, me detyrën e të deleguarit të KNEC-së për Qarkun Lezhë për çështjet operacionale.
3. I deleguari i KNEC-së, përkatësisht për qarqet Durrës, Lezhë dhe Tiranë, për çështjet operacionale, drejton dhe koordinon në nivel qendror, strukturat operacionale për përballimin e pasojave të shkaktuara nga fatkeqësitë natyrore, në qarkun/qet e Durrësit, Lezhës dhe Tiranës.  
4. Drejtuesit qendror të operacioneve për menaxhimin e fatkeqësisë natyrore sipas pikave 1, 2, 2/1 dhe 2/2 të këtij vendimi ngarkohen në emër dhe për llogari të Komitetit Ndërministror të Emergjencave Civile me detyrat e mëposhtme:
a) Të drejtojnë dhe bashkërendojnë gjithë veprimtarinë e institucioneve dhe të strukturave të mbrojtjes civile në qarkun/qet e Durrësit, Lezhës dhe Tiranës; 
b) Të përcaktojnë mënyrat dhe procedurat për përdorimin e burimeve materiale e financiare në qarkun/qet e Durrësit, Lezhës dhe Tiranës; 
c) Të marrin vendime mbi shpërndarjen e fondeve për rimëkëmbjen nga fatkeqësitë natyrore në qarkun/qet e Durrësit, Lezhës dhe Tiranës; 
ç) Të përcaktojnë mënyrat dhe procedurat për përdorimin e burimeve materiale e financiare në qarkun/qet e Durrësit, Lezhës dhe Tiranës; 
[bookmark: _GoBack]d) Të kryejnë çdo detyrë tjetër që buron nga ligji nr. 45/2019 “Për mbrojtjen civile” dhe detyra të veçanta të caktuara nga Komiteti Ndërministror i Emergjencave Civile. 
5. Të gjitha aktet e nxjerra në zbatim të detyrave sipas pikës 4 të këtij vendimi, miratohen nga KNEC.
6. Drejtuesit qendror të operacioneve për menaxhimin e fatkeqësisë natyrore asistohen nga stafe teknike nga strukturat që ato drejtojnë.
7. Të gjithë përfaqësuesit e institucioneve shtetërore, enteve publike dhe atyre private, të angazhuar në këtë situatë të fatkeqësisë natyrore janë të detyruar të zbatojnë urdhrat e drejtuesve qendrorë të operacioneve për menaxhimin e fatkeqësisë natyrore për qarkun/qet e Durrësit, Lezhës dhe Tiranës, si dhe të raportojnë pranë tyre sa herë u kërkohet.
Ky vendim hyn në fuqi menjëherë. 

KRYEMINISTRI
Edi Rama

